Na temelju članka 20. stavka 1. Zakona o održivom gospodarenju otpadom („Narodne novine“, broj 94/13. i 73/17.) i članka 46. Statuta Općine Kalnik („Službeni glasnik Koprivničko-križevačke županije“ broj 5/13.), općinski načelnik Općine Kalnik donosi

**IZVJEŠĆE**

**o provedbi Plana gospodarenja otpadom Republike Hrvatske**

**za razdoblje od 2017. do 2022. godine**

**na području Općine Kalnik tijekom 2017. godine**

**Članak 1.**

 Stavkom 1. članka 20. Zakona o održivom gospodarenju otpadom („Narodne novine“, broj 94/13. i 73/17. - u daljnjem tekstu: Zakon) propisano je da jedinica lokalne samouprave dostavlja godišnje izvješće o provedbi Plana gospodarenja otpadom jedinici područne (regionalne) samouprave do 31. ožujka tekuće godine za prethodnu kalendarsku godinu i objavljuje ga u službenom glasilu.

 Člankom 174. Zakona propisano je da postojeći županijski, gradski i općinski planovi gospodarenja otpadom koji su doneseni na temelju Zakona o otpadu („Narodne novine“, broj 178/04., 111/06., 60/08. i 87/09. - u daljnjem tekstu: Zakon o otpadu) do dana stupanja na snagu ovoga Zakona, ostaju na snazi do isteka roka na koji su doneseni u dijelu u kojem nisu u suprotnosti s odredbama ovoga Zakona i Plana.

 Na temelju članka 11. stavka 2. Zakona o otpadu, Općinsko vijeće Općine Kalnik donijelo je na 12. sjednici održanoj 22. veljače 2011. godine Plan gospodarenja otpadom Općine Kalnik za razdoblje od 2011. do 2019. godine, koji je objavljen u „Službenom glasniku Koprivničko-križevačke županije“, broj 1/11., a izrađen je u suradnji s Upravnim odjelom za prostorno uređenje, gradnju, zaštitu okoliša i zaštitu prirode Koprivničko-križevačke županije, Odsjekom za zaštitu okoliša i prirode.

 U 2017. godini izrađeno je i usvojeno Izvješće o provedbi Plana gospodarenja otpadom Općine Kalnik za razdoblje od 2011. do 2019. godine za 2016. godinu („Službeni glasnik Koprivničko-križevačke županije“, broj 7/17.).

 Odlukom Vlade Republike Hrvatske od 5. siječnja 2017. godine donesen je Plan gospodarenja otpadom Republike Hrvatske za razdoblje 2017. do 2022. godine („Narodne novine“, broj 3/17. – u daljnjem tekstu: Plan gospodarenja otpadom Republike Hrvatske).

 Općina Kalnik u 2017. godini nije prišla izradi novog plana ili njegovih izmjena i dopuna radi usklađenja istog sa odredbama Zakona i novousvojenog Plana gospodarenja otpadom Republike Hrvatske, što je planirana aktivnost za 2018. godinu.

 Općinski načelnik podnosi Općinskom vijeću Izvješće o provedbi Plana gospodarenja otpadom Republike Hrvatske, a poglavito se ono odnosi na provedbu utvrđenih obveza i učinkovitosti poduzetih mjera tijekom 2017. godine.

**Članak 2.**

 Gospodarenje otpadom temelji se na uvažavanju načela zaštite okoliša propisanih zakonom kojim se uređuje zaštita okoliša, a osobito na temelju načela:

1. Načelo onečišćivač plača,
2. Načelo blizine,
3. Načelo samodostatnosti,
4. Načelo slijedivosti.

 Prema Zakonu, jedinice lokalne samouprave dužne su na svom području osigurati:

1. Javnu uslugu prikupljanja miješanog komunalnog otpada i biorazgradivog komunalnog otpada,
2. Odvojeno prikupljanje otpadnog papira, metala, stakla, plastike i tekstila te krupnog (glomaznog) komunalnog otpada,
3. Sprječavanje odbacivanja otpada na način suprotan ovom Zakonu te uklanjanje tako odbačenog otpada,
4. Provedbu Plana,
5. Donošenje i provedbu Plana gospodarenja otpadom jedinice lokalne samouprave, odnosno Grada Zagreba,
6. Provođenje izobrazno - informativnih aktivnosti na svom području,
7. Mogućnost provedbe akcija prikupljanja otpada.

 Jedinica lokalne samouprave dužna je osigurati provedbu prethodno navedenih obveza na kvalitetan, postojan i ekonomski učinkovit način u skladu sa načelima održivog razvoja, zaštite okoliša i održivog gospodarenja otpadom osiguravajući pri tome javnost rada.

 Više jedinica lokalne samouprave mogu sporazumno osigurati zajedničko ispunjenje jedne ili više obveza, te je dužna sudjelovati u sustavima sakupljanja posebnih kategorija otpada sukladno propisu kojim se uređuje gospodarenje posebnom kategorijom otpada.

**Članak 3.**

 Prostorni plan uređenja Općine Kalnik i sve njegove izmjene objavljene su u „Službenom glasniku Koprivničko-križevačke županije“, broj 2/08., 6/11. i 6/17.

 Prema III. Izmjenama i dopunama Prostornog plana uređenja Općine Kalnik („Službeni glasnik Koprivničko-križevačke županije”, broj 6/17.), detaljno su propisane mjere zaštite okoliša, zahtjevi zaštite prirode i sl., stvoreni su uvjeti za formiranje poduzetničkih zona i određene tri površine za gospodarenje otpadom: jedna površina za uređenje reciklažnog dvorišta i reciklažnog dvorišta za građevni otpad te dvije lokacije za odlaganje viška iskopa.

**Članak 4.**

 Neke od smjernica za poboljšanje sustava gospodarenja otpadom i planirane mjere iz dosadašnjeg Plana gospodarenja otpadom Općine Kalnik za razdoblje 2011. – 2019.:

* Uspostaviti zelene otoke i sabirna mjesta po naseljima, u okviru kojih se putem spremnika odvojeno prikuplja plastika (PET ambalaža), staklo, papir, metal; za pojedinu vrstu izdvojenog otpada predvidjeti spremnik različite boje (plavi spremnik za otpadni papir, žuti spremnik za PET ambalažu, zeleni spremnik za staklo, sivi za metal).
* U gospodarstvu, ustanovama i uslužnim djelatnostima (trgovine) selektivno prikupljati karton, PET ambalažu, staklenu ambalažu, metalni otpad i aluminijsku ambalažu.
* Selektivno prikupljati metalni otpad kao i glomazni otpad, te posebne kategorije otpada (otpadna jestiva ulja, akumulatori i auto-gume).
* Pojedine izdvojene vrste otpadnih tvari (pravnih osoba, trgovačkih društava) potrebno je predavati ovlaštenim sakupljačima i uporabiteljima otpadnih tvari.
* Primijeniti mjere za izbjegavanje i smanjivanje otpada na mjestu njegova nastanka promicanjem korištenja proizvoda sa što manje ambalaže, korištenja proizvoda koji se mogu reciklirati i uporabiti, promicati korištenje povratne ambalaže umjesto nepovratne, smanjiti korištenje plastičnih vrećica i slične ambalaže, stimulirati kupovinu ekoloških proizvoda.
* U kasnijim fazama zelene otoke i sabirna mjesta upotpuniti spremnicima za izdvajanje drugih vrsta plastičnog (ambalažnog) otpada (osim PET ambalaže) i problematičnih otpadnih tvari (npr. baterije).
* Gdje je moguće, na sabirnim mjestima za skupljanje komunalnog otpada postaviti i posude za odvojeno prikupljanje iskoristivih otpadnih tvari.
* Osigurati pravovremeno pražnjenje posuda za izdvojeno prikupljanje iskoristivih i štetnih otpadnih tvari.
* Poticati uvođenje izdvajanja i kompostiranje biootpada u okućnicama gdje uvjeti njegove primjene to omogućuju (dvorišta i vrtovi).
* Potrebno je nastaviti provedbu sustava organiziranog odvojenog skupljanja otpada putem postavljenih odgovarajućih spremnika/posuda/kontejnera - zelenih otoka za odvojeno skupljanje osnovnih skupina otpada.
* Potrebno je trajno poticati stanovništvo na odvojeno skupljanje otpada, proširiti već postavljene zelene otoke za dodatne spremnike (baterije, elektronički otpad, stari lijekovi, auto gume, PET ambalaža), a ukoliko određena lokacija nije na adekvatnom mjestu potrebno ju je preseliti i postaviti na lokaciju na kojoj je najveća koncentracija ljudi, da bude dovoljno blizu i da je lako dostupna (npr. u centru, blizu škole, društvenog doma i slično), postaviti na javnom mjestu, posebno uz trgovine propisane posude za skupljanje opasnog otpada kao i kod budućih građevina čija će djelatnost biti povezana s opasnim otpadom, potrebno je predvidjeti mjesto za posudu za adekvatno zbrinjavanje opasnog otpada.
* U naseljima u kojima nisu postavljeni posebni spremnici za odvojeno skupljanje otpada (Kamešnica, Borje i Obrež Kalnički) potrebno je postaviti spremnike ili podijeliti posebne vreće/kante za svaku vrstu otpada.
* Općina Kalnik dužna je vršiti intenzivne edukacijske mjere predložene Planom gospodarenja otpadom putem radionica, predavanja, prezentacija, plakata, brošura, letaka, oglasne ploče, lokalnih medija- novine, radio i sl., te provoditi trajnu kontrolu i saniranje novonastalih divljih odlagališta te pokrenuti akcije sprečavanja pojavljivanja novih divljih odlagališta.

*Tablica br. 1. Osvrt na realizaciju mjera za ostvarenje ciljeva u provedbi Plana*

*gospodarenja otpadom Republike Hrvatske na području Općine Kalnik u 2017. godini*

|  |  |
| --- | --- |
| **Izvod iz Plana gospodarenja otpadom Republike Hrvatske (obveze JLS)** | **Općina Kalnik** |
| **CILJ 1.1**. Smanjenje ukupne količina proizvedenog komunalnog otpada za 5% u odnosu na ukupno proizvedenu količinu komunalnog u 2015. godini | Realizacija u 2017. godini | Utrošena sredstva | Napomena |
| **MJERA 1.1.3 Kućno kompostiranje****OPIS:** Ova mjera uključuje nabavu i distribuciju kućnih kompostera, izradu edukacijsko informativnih materijala, organizaciju promidžbenih aktivnosti i radionica. Obzirom da primjena kućnog kompostiranja ovisi o dostupnim površinama za korištenje proizvedenog komposta, prioritet za provođenje ove mjere su ruralna područja, odnosno predgrađa urbanih sredina s većim brojem samostalnih stambenih jedinica s okućnicom.**NOSIOCI**: JLS / FZOEU**MOGUĆI IZVORI FINANCIRANJA:** JLS / FZOEU / EU**ROK:** 2020. | NE | 0,00 |  |
| **CILJ 1.2.** Odvojeno prikupiti 60% komunalnog otpada (prvenstveno papir, karton, staklo, plastika, metal, biootpad i dr.) | Realizacija u 2017. godini | Utrošena sredstva | Napomena |
| **MJERA 1.2.1 Nabava opreme, vozila i plovila za odvojeno prikupljanje papira, kartona, metala, plastike, stakla i tekstila****OPIS:** Ova mjera uključuje nabavu opreme, vozila i plovila za odvojeno prikupljanje papira, metala, plastike, stakla i tekstila. Preporuča se ovu mjeru provoditi zajedno s mjerom 1.2.2. gdje god je to moguće kao cjeloviti projekt.**NOSIOCI**: JLS**MOGUĆI IZVORI FINANCIRANJA:** JLS / FZOEU / EU**ROK:** 2020.  | NE | 0,00 |  |
| **MJERA 1.2.2 Izgradnja postrojenja za sortiranje odvojeno prikupljenog papira, kartona, metala, stakla,****plastike i dr. (sortirnica)****OPIS:** Ova mjera uključuje izgradnju i opremanja novih, te po potrebi povećanje kapaciteta i unaprjeđenje tehnologije postojećih postrojenja za sortiranje odvojeno prikupljenog otpadnog papira, kartona, metala, stakla, plastike i dr.**NOSIOCI:** JLS**MOGUĆI IZVORI FINANCIRANJA:** JLS / FZOEU / EU / PU**ROK:** 2020. | NE | 0,00  |  |
| **MJERA 1.2.3 Izgradnja reciklažnih dvorišta****OPIS:** Ova mjera uključuje: izgradnju i opremanje reciklažnih dvorišta, provedbu izobrazno informativnih aktivnosti za lokalno stanovništvo, nabava mobilnih reciklažnih dvorišta.**NOSIOCI:** JLS**MOGUĆI IZVORI FINANCIRANJA:** JLS / EU**ROK:** 2019. | NE | 0,00 | Općina Kalnik je prema zakonskoj obvezi osigurala funkcioniranje reciklažnog dvorišta na svojem području posredstvom mobilne jedinice. |
| **MJERA 1.2.4 Uvođenje naplate prikupljanja i obrade****miješanog i biorazgradivog komunalnog otpada po****količini** **OPIS:** Ova mjera uključuje: obračun naplate javne uslugeprikupljanja miješanog i biorazgradivog komunalnog otpada na način da se korisnika javne usluge potiče na odvajanje otpada, odnosno na smanjenje.**NOSIOCI:** MZOE/JLS**MOGUĆI IZVORI FINANCIRANJA: -****ROK:** 2017. | NE | 0,00 |  |
| **CILJ 1.3.** Odvojeno prikupiti 40% biootpada iz komunalnog otpada | Realizacija u 2017. godini | Utrošena sredstva | Napomena |
| **MJERA 1.3.2 Nabava opreme i vozila za odvojeno prikupljanje biootpada****OPIS:** Ova mjera uključuje nabavu opreme i vozila za odvojeno prikupljanje biootpada. Preporuča se provoditi ovu mjeru zajedno s mjerom 1.3.3. gdje je to moguće kao cjelovitiprojekt.**NOSIOCI:** JLS**MOGUĆI IZVORI FINANCIRANJA:** EU / JLS / FZOEU**ROK:** 2020. | NE | 0,00 |  |
| **MJERA: 1.3.3 Izgradnja postrojenja za biološku obradu****odvojeno prikupljenog biootpada****OPIS:** Ova mjera uključuje izgradnju i opremanje novih, te povećanje kapaciteta i unaprjeđenje tehnologije postojećih postrojenja za biološku obradu odvojeno prikupljenog biootpada aerobnim ili anaerobnim postupcima.**NOSIOCI:** JLS**MOGUĆI IZVORI FINANCIRANJA:** EU / JLS**ROK:** 2020. | NE | 0,00 |  |
| **CILJ 1.4** Odložiti manje od 25% komunalnog otpada | Realizacija u 2017. godini | Utrošena sredstva | Napomena |
| **MJERA 1.4.2 Praćenje udjela biorazgradivog otpada u****miješanom komunalnom otpadu****OPIS:** Mjera uključuje redovite analize sastava miješanog komunalnom otpadu za potrebe praćenja ciljeva i određivanja udjela biorazgradive komponente u otpadu.**NOSIOCI:** JLS *ili komunalne tvrtke/osoba koja upravlja odlagalištem***MOGUĆI IZVORI FINANCIRANJA:** JLS**ROK:** kontinuirano | NE | 0,00 |  |
| **CILJ 2.1.** Odvojeno prikupiti 75% građevnog otpada | Realizacija u 2017. godini | Utrošena sredstva | Napomena |
| **MJERA 2.1.2 Izgradnja i opremanje reciklažnih dvorišta za građevni otpad****OPIS:** Ova mjere uključuje: izgradnju i opremanja novih tepovećanje kapaciteta postojećih (može uključivati i mobilno postrojenje za recikliranje građevnog otpada), unaprjeđenje tehnologije postojećih reciklažnih dvorišta za građevni otpad.**NOSIOCI**: JP(R)S / JLS / P**MOGUĆI IZVORI FINANCIRANJA**: JP(R)S / JLS / PU**ROK:** 2020. | NE | 0,00 |  |
| **CILJ 2.2.** Uspostaviti sustav gospodarenja otpadnim muljem iz uređaja za pročišćavanje otpadnih voda | Realizacija u 2017. godini | Utrošena sredstva | Napomena |
| **MJERA 2.2.2 Uspostaviti sustav gospodarenja muljem****OPIS:** Mjera uključuje izgradnju građevina i uređaja za obradu mulja sa svrhom pripreme mulja za primjenu sukladno traženim kriterijima koje mulj mora zadovoljiti za korištenje na planiranim površnima. Građevine uključuju kompostišta, digestore te uređaje za miješanje s drugim materijalima radi proizvodnje specifičnih proizvoda (npr. pepeo iz ložišta biomase). **NOSIOCI:** MZOE / MPOLJ / HV / JLS/ Isporučitelj vodnih usluga**MOGUĆI IZVORI FINANCIRANJA**: JLS (isporučitelj javne usluge) / EU / HV**ROK:** 2022. | NE | 0,00 |  |
| **CILJ 2.4.** Uspostaviti sustav gospodarenja morskim otpadom | Realizacija u 2017. godini | Utrošena sredstva | Napomena |
| **MJERA 2.4.3 Interventno prikupljanje i zbrinjavanje morskog otpada****OPIS:** Mjera uključuje izradu protokola za slučaj iznenadnog onečišćenja morskim otpadom s pregledom nadležnosti i postupovnih procedura.**NOSIOCI:** MZOE / JLS / JP(R)S / MMPI**MOGUĆI IZVORI FINANCIRANJA:** MZOE**ROK:** 2018. | NE | 0,00 |  |
| **CILJ 2.6.** Unaprijediti sustav gospodarenja ostalim posebnim kategorijama otpada | Realizacija u 2017. godini | Utrošena sredstva | Napomena |
| **MJERA 2.6.2 Izrada Studije procjene količine otpada koji****sadrži azbest po županijama****OPIS:** Ova mjera uključuje izradu Studije procjene količine otpada koji sadrži azbest po županijama, a za koji se procjenjuje da će nastati u ovom planskom razdoblju.**NOSIOCI**: JLS / HAOP**MOGUĆI IZVORI FINANCIRANJA:** HAOP / FZOEU / EU**ROK:** 2019. | NE | 0,00 |  |
| **MJERA 2.6.3** **Izgradnja odlagališnih ploha za odlaganje građevnog otpada koji sadrži azbest** **OPIS:** Ova mjera uključuje izgradnju ploha za odlaganje građevnog otpada koji sadrži azbest.**NOSIOCI:** JLS / JP(R)S**MOGUĆI IZVORI FINANCIRANJA:** JLS / JP(R)S / FZOEU**ROK:** 2022. | NE | 0,00 |  |
| **CILJ 4.** Sanirati lokacije onečišćene otpadom | Realizacija u 2017. godini | Utrošena sredstva | Napomena |
| **MJERA 4.1. Izrada Plana zatvaranja odlagališta neopasnog otpada****OPIS:** U sklopu ove mjere izraditi će se Plan zatvaranja odlagališta neopasnog otpada za područje svake županije na temelju postojećih raspoloživih kapaciteta i drugih relevantnih kriterija, a koji će uključiti i daljnje odlaganje otpada nakon 31.12.2018. godine na usklađena odlagališta.**NOSIOCI:** MZOE / HAOP / JP(R)S / JLS**MOGUĆI IZVORI FINANCIRANJA:** FZOEU / MZOE / EU**ROK:** 2017. | NE | 0,00 |  |
| **MJERA 4.2. Sanacija odlagališta neopasnog otpada****OPIS:** Ova mjera uključuje sanacije odlagališta neopasnog otpada.**NOSIOCI:** JLS**MOGUĆI IZVORI FINANCIRANJA:** EU / JLS / FZOEU**ROK:** 2022. | NE | 0,00 |  |
| **MJERA 4.5. Sanacija lokacija onečišćenih otpadom odbačenim u okoliš****OPIS:** Ova mjera uključuje uklanjanje otpada odbačenog u okoliš, uključujući speleološke objekte te sprječavanje ponovnog odbacivanja otpada na tim lokacijama.**NOSIOCI:** JLS**MOGUĆI IZVORI FINANCIRANJA:** JLS**ROK:** 2020. | NE | 0,00 |  |
| **CILJ 5.** Kontinuirano provoditi izobrazno-informativne aktivnosti | Realizacija u 2017. godini | Utrošena sredstva | Napomena |
| **MJERA 5.2 Provedba aktivnosti predviđenih Programom****izobrazno-informativnih aktivnosti o održivom gospodarenju otpadom****OPIS:** Ova mjera uključuje provođenje svih aktivnosti definiranih Programom izobrazno-informativnih aktivnosti oodrživom gospodarenju otpadom.**NOSIOCI:** MZOE / FZOEU / HAOP / JP(R)S / JLS / civilno društvo**MOGUĆI IZVORI FINANCIRANJA:** EU / MZOE / FZOEU / HAOP / JP(R)S / JLS**ROK:** 2022. | NE | 0,00 |  |
| **CILJ** **7.** Unaprijediti nadzor nad gospodarenjem otpadom | Realizacija u 2017. godini | Utrošena sredstva | Napomena |
| **MJERA 7.1 Izobrazba svih sudionika uključenih u nadzor****gospodarenja otpadom** **OPIS:** Ova mjera uključuje izobrazbu djelatnika službi za komunalno redarstvo JLS i inspektore zaštite okoliša.**NOSIOCI:** MZOE / JP(R)S / JLS**MOGUĆI IZVORI FINANCIRANJA:** MZOE**ROK:** kontinuirano | NE | 0,00 |  |

**Članak 5.**

 Cijelo područje Općine Kalnik pokriveno je organiziranim odvozom otpada kojega na temelju sklopljenog ugovora skuplja i odvozi Komunalno poduzeće d.o.o. Križevci.

 Miješani komunalni otpad skuplja se i odvozi po naseljima svaka dva tjedna. Cijena skupljanja i odvoza komunalnog otpada obračunava se po domaćinstvu i prema broju članova domaćinstva te veličini spremnika za pravne osobe. Odvozom otpada pokriveno je područje cijele Općine Kalnik, oko 435 kućanstava.

 Sakupljanje, odvoz i postupanje s komunalnim otpadom regulirano je člancima 32. - 42. Odluke o komunalnom redu na području Općine Kalnik („Službeni glasnik Koprivničko-križevačke županije“ broj 13/09.).

 Cijene usluge skupljanja i gospodarenja otpadom na području Općine Kalnik regulirane su Cjenikom odvoza komunalnog otpada koji utvrđuje Komunalno poduzeće d.o.o. Križevci.

 Općina Kalnik, s obzirom da ima manje od 1.500 stanovnika, a nije osigurala funkcioniranje reciklažnog dvorišta na svojem području, sklopila je u 2017. godini Sporazum s Komunalnim poduzećem d.o.o. Križevci o korištenju mobilne jedinice za odvojeno sakupljanje otpada, čime je osigurala funkcioniranje istog na svojem području posredstvom mobilne jedinice koja se u smislu Zakona smatra reciklažnim dvorištem.

*Tablica br.2. Količine sakupljenog miješanog komunalnog otpada, biorazgradivog komunalnog otpada i svih posebnih izdvojenih vrsta otpada na područje Općine Kalnik*

|  |  |  |  |  |  |
| --- | --- | --- | --- | --- | --- |
| **Ključni** **broj otpada** | **Naziv otpada** | **Područje sa kojeg je otpad skupljen** | **Broj stanovnika obuhvaćen uslugom** | **Tvrtka koja sakuplja otpad** | Ukupno sakupljeno( tona/godišnje) |
| 2015 | 2016 | **2017** |
| 200301 | Miješani komunalni otpad | Općina Kalnik | 1351 | Komunalno poduzeće d.o.o. Križevci | 206,00 | 194,00 | **134,61** |
| 200203 | Otpad s groblja | Općina Kalnik | 1351 | Komunalno poduzeće d.o.o. Križevci | 3,00 | 1,10 | **8,10** |
| 200307 | Glomazni otpad | Općina Kalnik | 1351 | Komunalno poduzeće d.o.o. Križevci | 5,00 | 4,00 | **16,03** |
| **Sveukupno sakupljen otpad u tonama** | 214,00 | 199,10 | **158,74** |

*Izvor: Komunalno poduzeće d.o.o. Križevci, veljača 2018.*

 Glomazni otpad također odvozi Komunalno poduzeće d.o.o. Križevci jednom godišnje, a skuplja se na javnim površinama u svim naseljima na području Općine Kalnik.

 Sav otpad odlaže se na odlagalište otpada “Ivančino brdo“ u Križevcima, kojim upravlja Komunalno poduzeće d.o.o. Križevci.

 Azbest se odlaže na uređenoj kazeti za građevinski otpad odlagališta otpada “Ivančino brdo“ Komunalnog poduzeća d.o.o. Križevci.

 Zeleni otoci na kojima se skuplja otpad koji se može reciklirati (staklo, papir, PET ambalaža, tekstil i metali) postavljeni su na 5 lokacija, u naseljima Kalnik, Potok Kalnički, Vojnovec Kalnički, Popovec Kalnički i Šopron.

 Na području Općine Kalnik ne postoje odlagališta otpada.

*Tablica br.3. Podaci o količinama izdvojenih iskoristivih kategorija otpada*

*na području Općine Kalnik*

|  |  |  |  |  |
| --- | --- | --- | --- | --- |
| **Ključni broj otpada** | **Naziv otpada** | **Tvrtka koja sakuplja otpad** | **Navesti količine otpada za određene lokacije** | Ukupno sakupljeno( tona/godišnje) |
| Zeleni otoci | RD | Kućni prag |
| *2015* | *2016* | ***2017*** |
| 200101 | Papir i karton | Komunalno poduzeće d.o.o. Križevci | 3,12 | - | - | 0,95 | 2,26 | **3,12** |
| 200139 | Plastika | 1,20 | - | - | 0,43 | 0,4 | **1,20** |
| 200102 | Staklo | 6,76 | - | - | 1,45 | 1,78 | **6,76** |
| 200111 | Tekstil | 1,76 | - | - | 0 | 0,62 | **1,76** |
| 200140 | Metali | 0,30 | - | - | 0 | 0,02 | **0,30** |
|  **Sveukupno sakupljen otpad u tonama**  | 2,83 | 5,08 | **13,14** |

*Izvor: Komunalno poduzeće d.o.o. Križevci, veljače 2018.*

**Članak 6.**

Na području Općine Kalnik nema izgrađenih građevina za gospodarenje otpadom.Općina Kalnik u 2017. godini nije vršila konkretne aktivnosti sa tvrtkom Piškornica d.o.o., osim što je spomenutoj tvrtki 2015. godine predala Upitnik ispunjen traženim podacima u vidu izvješća za potrebe Studije izvodljivosti i projektne aplikacije za financiranje " Regionalnog centra za gospodarenje otpadom sjeverozapadne Hrvatske „Piškornica“ iz fondova EU-a u skladu sa standardima i praksom EU.

**Članak 7.**

 Općina Kalnik u 2017. godini nije evidentirala lokacije odbačenog otpada u 2017. godini jer ih na svom području nema.

 Sukladno odredbi članka 36. stavak 2. točka 1. Zakona, uspostavljen je poseban sustav prijave lokacija nepropisno odbačenog otpada čime je građanima omogućeno da osobno prijave saznanja o nastanku divljih odlagališta na području Općine Kalnik. Svaka osoba koja primijeti nepropisno odbačen otpad na području Općine Kalnik može to prijaviti osobno, putem telefona ili popunjavanjem obrasca za prijavu nepropisno odbačenog otpada koji je moguće preuzeti na službenoj web stranici Općine Kalnik i slanjem istog na adresu Općine Kalnik.

 S obzirom da nisu evidentirana divlja odlagališta otpada u 2017. godini, predstavničko tijelo nije donosilo Izvješće o lokacijama i količinama odbačenog otpada, troškovima uklanjanja odbačenog otpada i provedbi mjera za prethodnu godinu, a slijedom toga ni izvršno tijelo nije donijelo Odluku o provedbi posebnih mjera sprječavanja odbacivanja otpada u odnosu na lokacije na kojima je u više navrata utvrđeno nepropisno odbacivanje otpada.

**Članak 8.**

 Edukacija stanovništva vezana uz odvojeno sakupljanje otpada s ciljem podizanja ekološke svijesti građana provodi se preko Komunalnog poduzeća d.o.o. Križevci, koje putem medija i vlastite internetske stranice obavještava stanovništvo o mogućnostima i potrebi odvojenog sakupljanja otpada.

**Članak 9.**

 Ovo Izvješće upućuje se Općinskom vijeću Općine Kalnik na usvajanje.

**Članak 10.**

 Ovo Izvješće objavit će se u „Službenom glasniku Koprivničko-križevačke županije“.

**OPĆINSKI NAČELNIK
OPĆINE KALNIK**

KLASA: 351-02/18-01/01

URBROJ: 2137/23-18-2

Kalnik, 12. ožujka 2018.

 **OPĆINSKI NAČELNIK:
 Mladen Kešer,** bacc.ing.agr.